**Kiekvienos savaitės dienos maldos, apmąstant ateinančio sekmadienio Evangeliją**

**nuo gegužės 3 d. pirmadienio iki gegužės 9 d. sekmadienio, 2021**

**►link VI sekmadienio**

** Kaip gyventi prisikėlusiuose (6/7)**

Tikėjimas Jėzaus Prisikėlimu leidžia vis labiau tikėti savo paties prisikėlimu. Bet nelengva gyventi kaip jau prisikėlusiam! Žvelgsiu į istoriją tų, kurie jau gyvena šia vidine šviesa. Nebūtinai tai turi būti pripažinti šventieji ar krikščionys veikėjai. Tai tie, kurie gali įkvėpti mano žodžius ir šviesos veiksmus. Kas jie? Dėkosiu už juos Viešpačiui.

 **Namie**

Mažas iššūkis: o jei šią savaitę palepintume savo draugus ar artimuosius, dar kartą jiems pasakydami apie savo meilę ir draugystę? Pirmiausiai galime sudaryti sąrašą septynių žmonių, kuriems paliudysime savo atsidavimą. Paskui apsispręskime, kaip geriausiai kiekvienam apie tai galėtume pasakyti. Galbūt nusiųsdami gėlių, atviruką, laišką, aplankydami, pasiūlydami pasivaikščioti, pasidalindami vaišėmis, užkandžiu, mintimis apie filmą, televizijos programą ar knygą... Yra milijonas būdų išsakyti savo meilę ar savo draugystę! Kiekvieną dieną pasižymėkime tai, ką padarėme ir ką tai sužadino mumyse, nepamiršdami tai atiduoti Viešpačiui. Savaitės pabaigoje turėtume turėti gražų rinkinį.

**Melstis pasaulio širdyje su  popiežiumi Pranciškumi**

Melskimės, kad už finansus atsakingi asmenys bendradarbiautų su vyriausybėmis, reguliuotų finansų sferą ir apsaugotų piliečius nuo jos keliamų pavojų.

**„Aš jums tai įsakau: vienas kitą mylėti!“ (Jn 15, 17)**



**Meilė – tai pasidalytas džiaugsmas**

Iš tikrųjų ši ištrauka yra graži meilės istorija! Meilės kaskada. Dievo Tėvo - savo Sūnui Jėzui. Jėzaus - savo Tėvui. Jėzaus - mums, savo „sekėjams“, o pirmiausiai savo draugams, kaip Jis sako. Ir mūsų - visiems tiems, kurie yra šalia ir kuriuos mylime. Tikra beprotybė ir nuostabus iššūkis. Daugiau džiaugsmo, daugiau Jo džiaugsmo gausime, jis įsiverš į mus. Ar turime suprasti, jog meilė, džiaugsmas, draugystė eina drauge? Ar ši santykių istorija mus pakvies įsipareigoti ją perduoti? Viešpats neišsirinko mūsų kaip draugų, kurie sėdėtume rankas sudėję, bet kad eitume į gyvenimą ir duotume ten vaisių. Kaip? Kiekvienas turime tą surasti! Tad pirmyn! Jis tą mums įsako; tikra, jog Jis mūsų laukia šiame kelyje.

Marie-Bernadette Caro, KG bendruomenė

**Nuo gegužės 3 d. pirmadienio iki gegužės 9 d. sekmadienio, 2021**

**►link VI sekmadienio**

**Evangelija pagal šventąjį Joną (Jn 15, 9-17)**

Jėzus kalbėjo savo mokiniams: "Kaip mane Tėvas mylėjo, taip ir aš jus mylėjau. Pasilikite mano meilėje! Jei laikysitės mano įsakymų, pasiliksite mano meilėje, kaip aš kad vykdau savo Tėvo įsakymus ir pasilieku jo meilėje. Aš jums tai kalbėjau, kad jumyse būtų manasis džiaugsmas ir kad jūsų džiaugsmui nieko netrūktų. Tai mano įsakymas, kad vienas kitą mylėtumėte, kaip aš jus mylėjau. Nėra didesnės meilės, kaip gyvybę už draugus atiduoti. Jūs būsite mano draugai, jei darysite, ką jums įsakau. Jau nebevadinu jūsų tarnais, nes tarnas nežino, ką veikia jo šeimininkas. Jus aš draugais vadinu, nes jums viską paskelbiau, ką buvau iš savo Tėvo girdėjęs. Ne jūs mane išsirinkote, bet aš jus išsirinkau ir paskyriau, kad eitumėte, duotumėte vaisių ir jūsų vaisiai išliktų, – kad ko tik prašytumėte Tėvą mano vardu, jis visa jums duotų. Aš jums tai įsakau: vienam kitą mylėti!".

**Pirmadienis 3 d. Meilės istorija**

Šio sekmadienio Evangelijoje Jėzus tris kartus pasakoja meilės istoriją: pirmiausiai Jis primena, kaip Jis pats mylėjo savo mokinius: taip, kaip Tėvas Jį mylėjo; paskui Jis jiems įsako tą patį daryti: mylėti, kaip Jis juos mylėjo. Pagaliau, Jis jiems įsako mylėti vienas kitą; „kaip“ pranyksta, galbūt tam, kad nusakytų, jog reikia mylėti be ribų, be saiko. Šventieji Pilypas ir Jokūbas, kuriuos švenčiame šiandien, išgirdo šiuos žodžius. *Kaip jie, taip ir aš leisiu savyje skambėti šiam kvietimui mylėti, kaip Tėvas mylėjo Jėzų ir kaip Jėzus mus mylėjo.*

**Antradienis 4 d. Įsakymas**

Kodėl Jėzus, kviesdamas mus mylėti, kalba apie įsakymą? Dvi nuorodos gali padėti tą suvokti. Viena vertus, galima išgirsti terminą *įstatymas* kaip įsakymo sąvoką, kaip gerą gyvenimo būdą, būdą gerai gyventi: ar kelio ženklas nėra būdas gerai jaustis kelyje? Kita vertus, pagal biblinį „ir“ – lygiavertiškumo ženklą – Jėzus mums sako, jog įstatymų laikymasis yra tas pats kaip pasilikti kito meilėje: Jis laikosi savo Tėvo įstatymų, tai yra, Jis pasilieka Jo meilėje. *Šiandien galiu visa tai medituoti savo širdyje.*

**Trečiadienis 5 d. Ką reiškia mylėti?**

Mylėti kaip Tėvas ir kaip Sūnus mylėjo - tai atiduoti savo gyvenimą tiems, kuriuos mylime. Tėvas atidavė Savo Gyvenimą Tam, kurį myli; taip pat ir Sūnus be paliovos atiduoda savo gyvenimą toms ir tiems, kuriuos sutinka kelyje, kad jie turėtų Gyvenimą. Geras būdas gyventi, būdas gerai gyventi, - mums sako Jėzus, - tai atiduoti savo gyvybę, ją paaukoti, padovanoti tiems, kuriuos mylime, tiems, dėl tų, kuriuos mylime. *Kaip priimu gyvenimą iš To, kuris mane myli, iš tų, kurie mane myli, ir kaip savo ruožtu dovanoju savo gyvenimą tiems, kuriuos myliu?*

**Ketvirtadienis 6 d. Tarnas ir/ar draugas**

„Aš jus draugais vadinu“. Štai esame ne Sūnaus tarno, bet Sūnaus draugo, mylimo draugo pozicijoje. Ir kodėl? Nes Jėzus leidžia mums pažinti visa tai, ką Jis girdėjo iš Tėvo, per tai, kas Jis yra, ką sako ir ką daro. Vieni patogiau jaučiasi tarno pozicijoje, kiti mėgaujasi būdami Kristaus „draugais“. *Šiandieną nesvyruodami kalbėkime su Kristumi kaip draugas kalba su draugu arba kaip tarnas su šeimininku, atsižvelgdami į tai, kas patogiau*.

**Penktadienis 7 d. Būkite vaisingi...**

Vienoje eilutėje mums atskleidžiama tai, dėl ko Jėzus mus pasirinko, dėl ko egzistuojame, koks mūsų pašaukimas. Pašaukimas kreipiamas į tą, kurį Dievas sukūrė šeštą dieną kaip vyrą ir moterį: „Būkite vaisingi“ (Pr 1,28). Dievas mus kuria ir kviečia būti vaisingus. Jis mus išsirenka, mums duoda gyvenimą, kad neštume vaisių, ir kad mūsų vaisiai „pasiliktų“. Ir Jis mums duoda priemonę: „mylėkite vienas kitą“. *Galiu medituoti, kaip nešu vaisius ir ar galėčiau nešti daugiau vaisių.*

**Šeštadienis 8 d. ... ir džiaukitės**

Bažnyčios centre, „beveik“ jos centre kaip horizontas ir viltis mums sūloma: džiaugsmas, džiaugsmo pilnatvė, ilgalaikis džiaugsmas. Mūsų tikėjimas nėra taisyklių ir jų praktikavimo dalykas; jis yra džiaugsmo dalykas, kelias į džiaugsmo pilnatvę, į Tėvo džiaugsmą, Sūnaus džiaugsmą būti su mumis ir dėl mūsų. Džiaugsmas yra mūsų vaisingumo, meilės vaisius, kurį nešame vieni kitiems; tai džiaugsmas be ribų dėl Dievo meilės kiekvienam mūsų. *Šeštojo Velykų sekmadienio išvakarėse prašykime džaugsmo malonės.*

**Sekmadienis 9 d. Kristus vienintelis tarpininkas**

Šį šeštąjį Velykų sekmadienį sustokime prie šio „kaip“, kuris vis kartojamas Evangeljoje. Jėzus atskleidžia, jog Jo santykis su mokiniais yra toks, kaip ir Jo santykis su Tėvu, ir Jis juos kviečia tokį patį santykį kurti tarpusavyje. Dievo planas, Dievo troškimas mums – kad išgyventume tarpusavio meilės santykį, koks riša Tėvą ir Sūnų, ir kad būtume iki galo susiję su Tėvu ir Sūnumi Šventojoje Dvasioje. Dievas mums siūlo tapti Jo sūnumis ir dukromis pagal vienatinio Sūnaus paveikslą. Ne mažiau! Ir tam, kad mus išmokytų gyventi, Žodis tapo kūnu ir atėjo tarp mūsų, norėdamas mums paskelbti visa tai, ką iš savo Tėvo buvo girdėjęs. Viskas. Aleliuja!

**Asmeniniai užrašai, maldos intencijos**

**..........................................................................................................................................................................................................................................................................................................................**.**....................................................................................................……………………………………………………….............................................................................................................................................................................................................................................................................................................................................................................................................................................**

(Parengta pagal Šv. Ignaco Lojolos dvasingumo bendruomenės leidinį: www.versdimanche.com)